ปภ. ประสานจังหวัดเร่งแก้ไขปัญหาภัยแล้งและช่วยเหลือผู้ประสบภัย 4 จังหวัด พร้อมขอความร่วมมือให้ประชาชนใช้น้ำอย่างประหยัด
กรมป้องกันและบรรเทาสาธารณภัย ประสานจังหวัดเร่งแก้ไขปัญหาภัยแล้งและช่วยเหลือผู้ประสบภัย 4 จังหวัด พร้อมขอความร่วมมือให้ประชาชนใช้น้ำอย่างประหยัดนายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า ระยะนี้บางพื้นที่ได้รับผลกระทบจากปัญหาภัยแล้ง โดยปัจจุบันมีจังหวัดประกาศเขตการให้ความช่วยเหลือผู้ประสบภัยพิบัติกรณีฉุกเฉิน (ภัยแล้ง) รวม 4 จังหวัด ประกอบด้วย ภาคตะวันออกเฉียงเหนือ 2 จังหวัด ได้แก่ ร้อยเอ็ด (อำเภอเมืองสรวง และอำเภอสุวรรณภูมิ) ศรีสะเกษ (อำเภอเมืองจันทร์ อำเภอขุขันธ์ อำเภอไพรบึง และอำเภอศรีรัตนะ) ภาคตะวันออก 2 จังหวัด ได้แก่ ตราด (อำเภอเมืองตราด อำเภอเขาสมิง และอำเภอบ่อไร่) ชลบุรี (อำเภอเกาะสีชัง) รวม 35 ตำบล 252 หมู่บ้าน ปภ.ร่วมกับหน่วยทหารและหน่วยงานที่เกี่ยวข้องให้การช่วยเหลือผู้ประสบภัยแล้ง โดยจัดรถบรรทุกน้ำแจกจ่ายน้ำบรรเทาความเดือดร้อนแก่ประชาชนอย่างต่อเนื่อง รวมถึงประสานจังหวัดสำรวจและจัดทำบัญชีปริมาณน้ำในพื้นที่ เพื่อสนับสนุนการสูบน้ำดิบเข้าสู่ระบบประปาหมู่บ้านและถังน้ำกลางประจำหมู่บ้าน ให้ประชาชนได้ใช้อุปโภคบริโภคอย่างเพียงพอ ขอให้ประชาชนจัดหา ทำความสะอาด ซ่อมแซมภาชนะกักเก็บน้ำให้อยู่ในสภาพใช้งานได้ดี เลือกใช้อุปกรณ์ประหยัดน้ำ สำรองน้ำไว้อุปโภคบริโภคและใช้น้ำอย่างประหยัด ส่วนเกษตรกรควรติดตามสถานการณ์น้ำเลือกปลูกพืชอายุสั้นที่ใช้น้ำน้อยแทนการทำนาปรัง เพื่อป้องกันไม่ให้ผลผลิตทางการเกษตรได้รับความเสียหาย